UDI til kommunene: «Situasjonen er prekær»

Innrømmer at akutt-tiltak har vært for dyre

SITTER PÅ ASYL-TALL: Mandag forrige uke presenterte UDI-direktør Frode Forfang den nyeste informasjonen om asylstrømmen til Norge. Foto: Ole Gunnar Onsøien , NTB scanpix

UDI: Flere enn 30.000 asylsøkere i år

Kapasiteten er så presset at barn må bo i akutt-tiltak som UDI innrømmer både er for dyre og for krevende å administrere.

Oppdatert 27. oktober 2015

Artikkelen er over fire år gammel

Mandag forrige uke oppjusterte UDI-direktør Frode Forgang prognosen for hvor mange asylsøkere som er ventet til Norge i år. Det siste anslaget på 20-25.000 var for lavt, fastlo han.

Forfang ville imidlertid ikke gi et nytt anslag, og begrunnet det med at ankomstene fremover er så usikre at det nærmest er umulig å forutsi.

Men bare to dager senere gikk det ut et brev til landets fylkesmenn og kommuner med oppdatert informasjon. Her kommer det frem at UDI venter mer enn 30.000 asylsøkere til Norge i år.

De siste justeringene kan føre til betydelige utslag i regjeringens ekstrabudsjett om kostnadene knyttet til den økte asylstrømmen. Statsminister Erna Solberg har tidligere anslått at én flyktning vil koste én million over fem år.

Kilder har opplyst til VG at tilleggsregningen kan bli på rundt åtte milliarder kroner.

– Svært presset

Den kraftige asylstrømmen har skapt store utfordringer for norske myndigheter.

«Som følge av de høye ankomstene er hele mottaksapparatet svært presset», skriver UDI i brevet til kommunene.

* Rundt 6500 personer befinner seg i transittmottak, det vil si at de venter på å bli sendt videre til et ordinært eller midlertidig asylmottak.

* Omtrent 4600 befinner seg i de akutte, midlertidige asylmottakene som har blitt opprettet de siste par månedene.

Les også: Så stor kan flyktningregning bli

* 7500 faste mottaksplasser er lyst ut, og ytterligere 15.000 faste plasser fordelt på opptil 100 mottak skal ut på anbud.

«Det er utfordrende å håndtere de økte ankomstene, men UDI er forpliktet til å skaffe husly til alle asylsøkere», understreker direktoratet, som forbereder kommunene på at flere mottak vil etableres på kort varsel.

– Dyr løsning

Målet var at asylsøkerne skulle bo på de akutte mottakene i svært kort tid, men UDI opplyser at den sprengte kapasiteten har ført til at de fleste har bodd der lengre enn planlagt – opptil flere uker.

UDI opplyser videre at de også har sendt barnefamilier til de disse mottakene - stikk i strid med intensjonen.

De akutte mottakene koster staten over 150 millioner kroner i måneden. UDI innrømmer at det er en «dyr og logistisk utfordrende løsning».

Les også: Derfor vil Ernas flyktningregning ryke

VG har tidligere skrevet at de derfor har bedt landets fylkesmenn og kommuner om å kartlegge bygninger som kan brukes til midlertidige asylmottak. Eksempler på mulige bygninger er:

* Nedlagte alders, – og sykehjem

* Nedlagte skoler, hoteller og hospits

* Tomme militærforlegninger

Publisert: 27.10.15 kl. 10:51 Oppdatert: 27.10.15 kl. 12:19

Les også